Βαγγέλης Παπαχρήστος

Ο Βαγγέλης Παπαχρήστος (Άγιοι Σαράντα, 1943) είναι Έλληνας εκπαιδευτικός, λογοτέχνης, δημοσιογράφος και πολιτικός.

Βιογραφία 
Γεννήθηκε το 1943 στους Αγίους Σαράντα της Αλβανίας σε οικογένεια που τα επόμενα χρόνια υπέστη διώξεις από το κομμουνιστικό καθεστώς της χώρας. Φοίτησε αρχικά ελληνική φιλολογία στην Παιδαγωγική Ακαδημία του Αργυρόκαστρου και στη συνέχεια βιολογία και χημεία στο Ανώτερο Παιδαγωγικό Ινστιτούτο των Τιράνων. Διετέλεσε επί σειρά ετών εκπαιδευτικός σε σχολεία της ελληνικής μειονότητας. Το 1962 ξεκίνησε τη συνεργασία του με την ελληνόφωνη εφημερίδα του Αργυρόκαστρου, Λαϊκό Βήμα, της οποίας σήμερα είναι αρχισυντάκτης. Παράλληλα είναι αρχισυντάκτης της τρίγλωσσης εφημερίδας «2000».

Το 1991, μετά την πτώση του κομμουνιστικού καθεστώτος της Αλβανίας, υπήρξε ένα από τα ιδρυτικά μέλη της μειονοτικής οργάνωσης «Ομόνοια», διατελώντας επί μια διετία πρόεδρος του παραρτήματος των Αγίων Σαράντα και για μια τετραετία γενικός γραμματέας της οργάνωσης. Ήταν ένα από πέντε στελέχη της οργάνωσης που το 1994, μετά από αμφιλεγόμενη δίκη, καταδικάστηκαν από την αλβανική δικαιοσύνη με την κατηγορία περί προδοσίας.

Παρουσία στη λογοτεχνία 
Ο Παπαχρήστος εμφανίστηκε στα γράμματα το 1997 με το αυτοβιογραφικού χαρακτήρα έργο του, «Το κουλιακόπουλο». Ακολούθησαν το παιδικό βιβλίο «Μαθαίνετε διασκεδάζοντας» (1998), η συλλογή διηγημάτων «Μέρες αγωνίας» (2002), το μυθιστόρημα «Άγγελος στη χώρα των δαιμόνων» κλπ.

Εργογραφία

Λογοτεχνία 
 Το κουλιακόπουλο (1997)
 Μαθαίνετε διασκεδάζοντας (1998)
 Μέρες αγωνίας (2002)
 Άγγελος στη χώρα των δαιμόνων (2010)
 Ταλαιπωρημένοι μα αγέρωχοι (2015)
 Ο αγροφύλακας που έγινε θρύλος (2016)
Συμμετοχές σε άλλα έργα
 Η δίκη των πέντε: ένας σταθμός στον αγώνα του Βορειοηπειρωτικού Ελληνισμού (2006)
 Καπετάν Θύμιος Λιώλης: Δόξα και καμάρι της Βορείου Ηπείρου (2015)

Παραπομπές 

Έλληνες λογοτέχνες
Έλληνες ομογενείς πολιτικοί
Αλβανοί πολιτικοί
Έλληνες εκπαιδευτικοί
Έλληνες δημοσιογράφοι